Ετοιμασίες για τα βραβεία Gabby
των βραβείων της ελληνοαμερικανικής κοινότητας που θα γίνουν στο Ellis Island
Το σύμβολο του μεταναστευτικού κινήματος στις ΗΠΑ, το μικροσκοπικό νησί της Νέας Υόρκης όπου χιλιάδες μετανάστες πατούσαν το πόδι τους για πρώτη φορά στην γη των ευκαιριών, το πασίγνωστο Ellis Island, θα φιλοξενήσει την επόμενη φαντασμαγορική τελετή των , του νέου αυτού θεσμού τιμητικών διακρίσεων για εξέχοντα μέλη της Ελληνο-Αμερικανικής κοινότητας. Γιορτάζοντας τα μεγαλύτερα και λαμπρότερα αστέρια της ομογένειας στις ΗΠΑ στον επιχειρηματικό τομέα, στην πολιτική, στις τέχνες, στην παιδεία, στον αθλητισμό, στην φιλανθρωπία και στην προώθηση του Ελληνισμού, τα Βραβεία Γκάμπυ αναδεικνύουν ότι καλύτερο έχει να δείξει σήμερα η Ελληνο-Αμερικανική κοινότητα. Τα βραβεία αυτά στρέφουν τον φακό της δημοσιότητας σε ομογενείς που έχουν διακριθεί στον τομέα τους και παρά την προσφορά τους στο ευρύτερο Αμερικανικό κοινωνικό σύνολο συνεχίζουν να διατηρούν μια ζωντανή σχέση με την πολιτιστική κληρονομιά που παρέλαβαν απ’ τους γονείς και παππούδες τους. Εμπνευστής και δημιουργός των Βραβείων Γκάμπυ(Gabby Awards) είναι το περιοδικό Greek America και ο εκδότης του Γκρέγκορυ Πάππας. Απονέμονται κάθε δύο χρόνια σε 8 κατηγορίες. Η πρώτη τελετή των βραβείων πραγματοποιήθηκε στο Σικάγο στις 19 Ιουνίου του 2009. Οι τιμηθέντες επελέγησαν μετά από διεξοδικότατη διαδικασία από τα μέλη της Ακαδημίας των Βραβείων Γκάμπυ. Εκατοντάδες Ελληνο-Αμερικανοί, διακεκριμένοι στο τομέα τους, τίμησαν με την παρουσία τους την πρώτη τελετή των βραβείων στο Σικάγο, ενώ αναμένεται πως ανάλογη θα είναι και η συμμετοχή προσωπικοτήτων Ελληνικής καταγωγής και στην επόμενη τελετή των βραβείων που έχει προγραμματιστεί για τις 4 Ιουνίου, του 2011, στο Ellis Island, της Νέας Υόρκης. Είναι ξεκάθαρος ο συμβολισμός του συγκεκριμένου χώρου, μιας και οι γονείς ή οι παππούδες των τιμηθέντων είναι σίγουρο πως μπήκαν στις ΗΠΑ από το σημείο αυτό, ως μετανάστες, αναζητώντας μια καλύτερη ζωή για αυτούς και τις οικογένειες τους. Η Ακαδημία των Βραβείων Γκάμπυ απονέμει επίσης και Βραβείο για το Έργο μιας Ολόκληρης Ζωής σε έναν Ελληνο-Αμερικανό ο οποίος αποτελεί παράδειγμα και η προσφορά του οποίου στην αμερικανική κοινωνία έχει ευρύτερο αντίκτυπο. Το Βραβείο για το Έργο μιας Ολόκληρης Ζωής απονεμήθηκε το 2009, στην τιμημένη με βραβείο Όσκαρ ηθοποιό, Ολυμπία Δουκάκη. Μέσα στους επόμενους μήνες, λοιπόν, η Ακαδημία των Βραβείων θα ανακοινώσει τα ονόματα των τιμηθέντων κατά την τελετή των βραβείων τον Ιούνιο του 2011. Η Νέα Υόρκη θα αποτελέσει το νέο τόπο σύγκλισης Ελληνο-Αμερικανών από κάθε γωνιά των ΗΠΑ για να γιορτάσουν μαζί τα λαμπρότερα αστέρια της κοινότητας Αμερικανών Ελληνικής καταγωγής.